google/wiki40b huggingface dataset:
Αγία Τριάδα Άρτας

Ιστορία

Το χωριό πήρε το ονομά του από την παλαιά εκκλησία της Αγίας Τριάδας που υπήρχε στην περιοχή. Στο «Δοκίμιον Ιστορικόν περί Άρτης & Πρεβέζης» (εκδ.1884) του Σεραφείμ Ξενόπουλου, μητροπολίτη Άρτας, γίνεται αναφορά στην εκκλησία. Σύμφωνα με αυτή την πηγή, οι κάτοικοι των Κεραματών εκκλησιάζονταν στο ναό της Αγίας Τριάδας, στον οποίο ιερουργούσε 1 εφημέριος.

Διοικητικές μεταβολές

Ο οικισμός αναγνωρίστηκε το 1940 και εντάχθηκε στο Δήμο Αρταίων.

Τοποθεσία και πρόσβαση

Το χωριό γειτνιάζει με τις Κεραμάτες και την πόλη της Άρτας.
Γλώσσα Μανίνκα

Η Μανίνκα (Μαλίνκε), ή πιο συγκεκριμένα το Ανατολική Μανίνκα, είναι το όνομα πολλών στενά συνδεδεμένων γλωσσών και διαλέκτων της νοτιοανατολικής υποομάδας Μαντίνγκ του κλάδου Μάντε των νιγηροκογγολέζικων γλωσσών.  Είναι η μητρική γλώσσα του λαού των Μαντίνκα και ομιλείται από 3.300.000 ομιλητές στη Γουινέα , όπου είναι η κύρια γλώσσα στην περιοχή της Άνω Γουινέας και στο Μάλι, όπου η στενά συνδεδεμένη Μπαμπάρα είναι εθνική γλώσσα, καθώς και στη Λιβερία, τη Σενεγάλη, τη Σιέρρα Λεόνε και την Ακτή του Ελεφαντοστού , όπου δεν έχει επίσημο καθεστώς. Ήταν η αυλική γλώσσα και επίσημη γλώσσα κατά τη διάρκεια της αυτοκρατορίας του Μάλι .

Γραφή

Η Μανίνκα, στη Γουινέα, γράφεται σε Λατινικό αλφάβητο, σε μια παλαιότερη επίσημη ορθογραφία από το λατινικό αλφάβητο και το αλφάβητο Νκο.
Υδρατμός

Διαδικασία συμπύκνωσης

Η διαδικασία συμπύκνωσης των υδρατμών στην ατμόσφαιρα επιτυγχάνεται λόγω της ύπαρξης σε αυτή δισεκατομμυρίων αόρατων μικροσκοπικών σωματιδίων που αιωρούνται αέναα μέσα στον αέρα. Τα μεγαλύτερα εξ αυτών μπορούμε να τα δούμε, αμέτρητα, μέσα σε δέσμη ηλιακού φωτός, να χορεύουν σε έναν ακανόνιστο χορό.
Επιστήμονες απέδειξαν πειραματικά ότι τα σωματίδια αυτά καθίστανται απαραίτητα για την συμπύκνωση των υδρατμών, άνευ των οποίων θα γινόταν πολύ δύσκολα.
Όταν ο αέρας αρχίζει να ψύχεται, η κίνηση των υφιστάμενων σε αυτόν υδρατμών επιβραδύνεται και καθώς συγκρούονται με τα επίσης αιωρούμενα μικροσκοπικά αυτά σωματίδια έχουν την τάση να κολλούν μεταξύ τους, με συνέπεια τη δημιουργία υδροσταγονιδίων. Τόσο η ομίχλη όσο και τα σύννεφα αποτελούνται από δισεκατομμύρια τέτοιες προσμίξεις που παρουσιάζονται ως πυρήνες λεπτότατων σταγονιδίων νερού. Αλλά είναι τόσο μικρά, ώστε 400.000 απ΄ αυτά χωρούν σ΄ ένα χιλιοστό του μέτρου. Για να γίνει αντιληπτή μια σταγόνα νερού απαιτείται η ένωση πολλών χιλιάδων τέτοιων σταγονιδίων. Αν μεγεθύνουμε 70 φορές μια τέτοια σταγόνα θα μας δώσει την εικόνα μιας γυάλινης σφαίρας. Έτσι η πτώση αυτών από τα σύννεφα σε διάφορες μορφές που χαρακτηρίζονται ατμοσφαιρικά κατακρημνίσματα αποτελούν τον πελώριο κύκλο του νερού ή υδρολογικό κύκλο.

Χαρακτηριστικά στοιχεία

Τα 70% του πλανήτη Γη σκεπάζονται με νερό. Κάθε μέρα εκατομμύρια τόνοι νερού εξατμίζονται και ανέρχονται στην τροπόσφαιρα ως υδρατμοί όπου εκεί σχηματίζονται τα σύννεφα, δημιουργούνται οι θυελλώδεις άνεμοι, οι βροχές καθώς και όλες εκείνες οι δραματικές φάσεις του καιρού.

Το 84% αυτών των υδρατμών προέρχονται από τους Ωκεανούς και τις θάλασσες και τα υπόλοιπα 16% από τις λίμνες, ποταμούς, ανοικτά υδραγωγεία, έλη, υγρά εδάφη, ψυκτικούς υδρατμοδόχους και καπνοδόχους βιομηχανιών, την βλάστηση μέχρι την εκπνοή των ανθρώπων και των ζώων.

Υπολογίζεται ότι το νερό που περιέχει ο αέρας φθάνει περίπου τους 1,3Χ10³ κυβικά χιλιόμετρα.

Κάθε χρόνο η επιφάνεια του πλανήτη Γη δέχεται από την τροπόσφαιρα σε βροχές, χιόνια και χαλάζι περίπου 577.000 κυβικά χιλιόμετρα νερό. Περίπου όμως και ίση ποσότητα με την εξάτμιση πηγαίνει στον αέρα. Από το νερό αυτό περίπου τα 100.000 κυβικά χλμ πέφτουν στη στεριά ενώ τα υπόλοιπα στις θάλασσες.

Για να ξαναεξατμισθεί η ποσότητα εκείνη που πέφτει στη θάλασσα στο διάστημα ενός έτους απαιτούνται 3Χ10²⁹ θερμίδες. Η ενέργεια αυτή αντιστοιχεί στο 25% της ολικής ενέργειας που δέχεται η Γη σ΄ ένα χρόνο από τον Ήλιο.

Ακόμη εντυπωσιακό είναι η εξάτμιση νερού από τα φυλλώματα των φυτών. Υπολογίσθηκε πως μόνο από μιά μηλιά διαφεύγουν στον αέρα ανά εξάμηνο βλάστησης 6.000 κιλά νερό.

Αλλά και στις πολικές περιοχές παρατηρείται εξάτμιση νερού, πολύ βέβαια πιο αργή λόγω της χαμηλής θερμοκρασίας και της στερεάς μορφής του.
Κορτέ

Τοποθεσία

Η πόλη βρίσκεται στο κέντρο της Κορσικής, σε απόσταση 68 χιλιομέτρων από την Μπαστιά και 81 χιλιομέτρων από το Αζαξιό, πόλεις με τις οποίες συνδέεται μέσω της Εθνικής Οδού 193 και από την σιδηροδρομική γραμμή Μπαστιά-Αζαξιό (Σιδηροδρομικός Σταθμός του Κορτέ του δικτύου των Σιδηροδρόμων Κορσικής). Αποτελεί το σημαντικότερο αστικό κέντρο των ενδότερων περιοχών του νησιού.
Η πόλη βρίσκεται στην συμβολή των ποταμών Ταβινιάνο και Ρεστόνικα, σε ύψος 450 μέτρων, στους πρόποδες ενός φρουρίου πάνω σε έναν απόκρημνο βράχο.

Ανάγλυφο

Το Κορτέ βρίσκεται στους πρόποδες του ορεινού όγκου του Μόντε Ροτόντο, δεύτερου μεγαλύτερου όρους του νησιού. Η κοινότητα περιλαμβάνει το σύνολο της κοιλάδας της Ρεστόνικα, ενώ μοιράζεται το οροπέδιο του Ταβινιάνο με το Κασαματσιόλι. Περιλαμβάνει αρκετές σημαντικές βουνοκορφές όπως το Μόντε Ροτόντο (2.622 μ.), το Μόντε Κάρντο (2.453 μ.) και η Πούντα άλλε Πόρτε (2.313 μ.).

Ιστορία

Το Κορτέ υπήρξε κατά το παρελθόν πρωτεύουσα της Κορσικής, όταν αυτή είχε καταστεί μια αυτόνομος Κορσικανική Δημοκρατία. Έδρα του Palazzu Naziunale υπό τον Πασκάλ Παολί, ήδη, από εκείνη την εποχή φιλοξενούσε πανεπιστήμιο, το οποίο διατηρείται ανοιχτό έως σήμερα.
Κατά τη διάρκεια του Β΄ Παγκοσμίου Πολέμου και την ιταλική κατοχή, τα πρώτα μέλη της Μυτικής Αποστολής Περλ Χάρμπορ (Τουσσαίν και Πιέρ Γκριφί, Λοράν Πρετζιοζί και Ροζέ ντε Σωλ) ήρθαν να συντονίσουν τις ενέργειες του 2ου δικτύου αντίστασης αφού πρώτα δημιούργησαν το πρώτο στην περιοχή της Πιάνα/Καργκέζε. Αποβιβάστηκαν στα κρυφά από το υποβρύχιο Casabianca στον όρμο του Τοπίτι στις 14 Δεκεμβρίου 1942.
Έχοντας ανοίξει εκ νέου της πύλες του το 1981, το Université de Corse Pascal-Paoli φιλοξενούσε το 2007 4.900 φοιτητές, κάτι που το καθιστούσε ως την μικρότερη πόλη της Γαλλίας που να διαθέτει πανεπιστήμιο. Φορείς της τοπικής αυτοδιοίκησης της περιοχής βρίσκονται, επίσης, εγκατεστημένοι στην περιοχή, η οποία έχει στα υπέρ της, εκτός από το έντονο ιστορικά παρελθόν, την γεωγραφική της θέση στο κέντρο του νησιού.

Εκπαίδευση και πολιτισμός

Το Κορτέ αποτελεί έδρα του Université de Corse Pascal-Paoli το οποίο προσφέρει σπουδές δίκαιου, οικονομίας, διαχείρισης, φιλολογίας, ανθρωπιστικών επιστημών, επιστημών και τεχνικών, δια βίου εκπαίδευση. Διαθέτει, επίσης, μια σχολή μηχανικών, την Paoli Tech, ενώ αποτελεί, ακόμη, έδρα του Fonds Régional d'Art Contemporain (FRAC) της κορσικανικής περιοχής.
Το Κορτέ αποτέλεσε τόπο συνάντησης των μοναστικών αδελφοτήτων των μετανοούντων, το διάστημα μεταξύ 18 και 20 Μαΐου 2007 (500 αδελφοί έδωσαν το παρόν). Μία μεγάλη λιτανεία έλαβε χώρα στην πόλη, με σημείο αφετηρίας την Εκκλησία του Ευαγγελισμού.
Στο Κορτέ βρίσκεται, μεταξύ άλλων, και το U museu di a Corsica.
Άνηθος

Χαρακτηριστικά

Το ύψος του φτάνει τα 80 εκατοστά, ο βλαστός του είναι κοίλος και γραμμωτός, η ρίζα γογγυλώδης, τα φύλλα του πτερωτά νηματοειδή.
Ο άνηθος ήταν γνωστός στην Αρχαία Ελλάδα με τις ονομασίες άνηθον και άνησον. Από τα άνθη του παρασκεύαζαν άρωμα, ενώ το πρόσθεταν σε διάφορα κρασιά που είχαν την ονομασία ανηθίτης οίνος.
Ακόμα, στεφάνωναν τους νικητές με ανθισμένα κλαδιά άνηθου, και με το αιθέριο έλαιο των καρπών του άλειφαν το σώμα τους οι αθλητές γιατί το θεωρούσαν χαλαρωτικό και τονωτικό των μυών.

Χρήσεις

Σήμερα το φυτό χρησιμοποιείται στη μαγειρική σε σαλάτες, σούπες, διάφορες σάλτσες και αλλού. Το χαρακτηριστικό του άρωμα μοιάζει με αυτό του γλυκάνισου και οι σπόροι του χρησιμοποιούνται στον αρωματισμό διαφόρων φαγητών, ενώ μπορεί να διατηρηθεί και αποξηραμένος.
Στη φαρμακευτική η δράση του θεωρείται ευεργετική κατά διαφόρων κολικών, ενώ χρησιμοποιείται και ως διουρητικό και τονωτικό.

Καλλιέργεια

Καλλιεργείται σε ευρύτερη κλίμακα στην Ευρώπη, τη Βόρεια Αμερική και την Ασία. Η Ινδία είναι πρώτη στον κόσμο σε παραγωγή άνηθου. Ακολουθούν η Κίνα, το Μεξικό και η Ισπανία.
Βουλευτικές εκλογές στο Νεπάλ (2017)

Βουλευτικές εκλογές διενεργήθηκαν στο  Νεπάλ σε δύο φάσεις, στις 26 Νοεμβρίου και στις 7 Δεκεμβρίου 2017 για την εκλογή των 275 μελών της 4ης  Βουλής των Αντιπροσώπων, της κάτω βουλής που συναπαρτίζει το  Ομοσπονδιακό Κοινοβούλιο του Νεπάλ. Οι εκλογές διεξήχθησαν ταυτόχρονα με τις πρώτες εκλογές για συνελεύσεις στις 7 επαρχίες. Το πολιτικό αδιέξοδο που προκλήθηκε ανάμεσα στο κυβερνών Νεπαλέζικο Κογκρέσο και στον νικητή αριστερό συνασπισμό αναφορικά με το σύστημα που χρησιμοποιήθηκε για την εκλογή της Άνω Βουλής είχε ως αποτέλεσμα να καθυστερήσει ο σχηματισμός της νέας κυβέρνησης. Έπειτα από την ανακοίνωση του τελικού αποτελέσματος από την Εκλογική Επιτροπή, στις 15 Φεβρουαρίου 2018 ορκίστηκε πρωθυπουργός ο Κ. Π. Όλι από το  Κομμουνιστικό Κόμμα του Νεπάλ (Ενωμένο Μαρξιστικό–Λενινιστικό) (CPN (UML). Η ορκωμοσία του πρωθυπουργού έγινε με βάση το Άρθρο 76 (2) του συντάγματος. Στις 11 Μαρτίου 2018 η νέα κυβέρνηση έλαβε ψήφο εμπιστοσύνης, συγκεντρώνοντας 208 ψήφους.

Εκλογικό σύστημα

Τα 275 μέλη της Βουλής εκλέγονται με δύο μεθόδους. Η εκλογή των 165 γίνεται σε μονοεδρικές περιφέρειες με το  πλειοψηφικό σύστημα και 110 έδρες εκλέγονται με αναλογική με κλειστή λίστα σε μία ενιαία πανεθνική εκλογική περιφέρεια. Ο κάθε ψηφοφόρος είχε στη διάθεσή του δύο ξεχωριστά ψηφοδέλτια για τις δύο μεθόδους ψηφοφορίας. Για να εισέλθει στη βουλή, ένα κόμμα ή συμμαχία θα πρέπει να υπερβεί το όριο του 3% επί του συνόλου των εγκύρων ψηφοδελτίων ώστε να λάβει μία έδρα.

Πλαίσιο

Στις εκλογές ψήφισαν οι εγγεγραμμένοι που ήταν ηλικίας τουλάχιστον 18 ετών, πολίτες του Νεπάλ, με σώας τας φρένας και όσοι είχαν καταδικαστεί για εκλογική νοθεία ή άλλα ποινικά αδικήματα.:
Συνολικά 88 κόμματα έλαβαν μέρος στις εκλογές. Όμως, μόνο 49 από αυτά κατέθεσαν λίστα με υποψηφίους για να εκλεγούν αναλογικά.
Πριν την τελική φάση των εκλογών, η οποία ξεκίνησε στις 5 Δεκεμβρίου, έκλεισαν σε 22 σημεία τα σύνορα με την Ινδία. Στις παραμονές των εκλογών σημειώθηκαν μικρές και μεγάλες εκρήξεις με στόχο εκλογικές συγκεντρώσεις και τους αρχηγούς των κομμάτων. Ένας αστυνομικός σκοτώθηκε στην Ντανγκ από έκρηξη στη διάρκεια εκδήλωσης στην οποία παρέστη και ο πρωθυπουργός.
The Stomachmouths

Οι Stomachmouths ήταν ένα garage rock συγκρότημα από τη Στοκχόλμη της Σουηδίας ενεργό τη δεκαετία του '80. Δημιουργήθηκαν το 1984 και αποτέλεσαν ένα από τα πρώτα αυθεντικά συγκροτήματα της αναβίωσης του garage rock. Μαζί με τους Crimson Shadows και Cornflake Zoo υπήρξαν οι πρωτοπόροι όχι μόνο στον ήχο,αλλά και στην εμφάνιση που είχαν οι αντίστοιχες garage rock μπάντες των '60ς. Με την πρώτη κυκλοφορία του 7" single : This Is..... The Stomach Mouths (1985) τράβηξαν την προσοχή των ανεξάρτητων ροκ κύκλων Ευρώπης και Αμερικής.Το συγκρότημα περιόδευσε σ'όλη την Ευρώπη και σημείωσε ιδιαίτερη απήχηση σε κοινό και κριτικούς στην Ιταλία.
Ξεκίνησαν ως κουαρτέτο στην πορεία το 1986 προστέθηκε ως μέλος η Anna Nystrom. Το 1987 οι Kjellen και Stavborg αποχώρησαν για να σχηματίσουν τους Livingstones. O Jens Lindberg πρώην μέλος των Crimson Shadows έρχεται ως αντικαταστάτης στο μπάσο στις τελευταίες ηχογραφήσεις και στην ευρωπαική περιοδεία.Το ιδρυτικό μέλος της μπάντας Stefan Kéry θα φτιάξει το 1989 την πετυχημένη ανεξάρτητη δισκογραφική εταιρεία Xotic Mind/Subliminal Sounds.
Το συγκρότημα διαλύθηκε το 1987.
Τεχνολογικό Πανεπιστήμιο Κύπρου

Ίδρυση

Το ΤεΠαΚ ιδρύθηκε το Δεκέμβριο του 2003 και δέχθηκε τους πρώτους φοιτητές το ακαδημαϊκό έτος 2007-2008. Η έδρα του Τεχνολογικού Πανεπιστημίου Κύπρου είναι η Λεμεσός.
Πρόκειται για αυτόνομο Πανεπιστήμιο ισότιμο με το Πανεπιστήμιο Κύπρου και η οργανωτική και διοικητική του δομή, καθώς και η νομική του υπόσταση, βασίστηκαν στο Νόμο για το Πανεπιστήμιο Κύπρου. Η εισδοχή για προπτυχιακές σπουδές γίνεται μέσω των Παγκυπρίων Εξετάσεων, ενώ αριθμός θέσεων διατήθεται για λογαριαμό υποψηφίων από την Ελλάδα διά των Πανελλαδικών Εξετάσεων. Από τον πρώτο χρόνο λειτουργίας του ο συναγωνισμός εισδοχής στο Πανεπιστήμιο για προπτυχιακές σπουδές ήταν ιδιαίτερα έντονος. Η αναλογία υποψηφίων - εισερχομένων στις σχολές του είναι σήμερα 10 προς 1.

Υποδομή - Χωροθέτηση Κτηρίων

Το Πανεπιστήμιο εδρεύει στον πυρήνα του ιστορικού κέντρου της Λεμεσού σε ιστορικά αναπαλαιωμένα κτήρια όπως το Παλαιό Κτήριο του Κτηματολογίου, το κτήριο Δικαστηρίων, το Παλαιό κεντρικό ταχυδρομείο, το ιστορικό ξενοδοχείο Κοντινένταλ, το πρώην πολυκατάστημα Τοφής Κυριάκου και άλλα. Η σταδιακή ανάπτυξη του Πανεπιστημίου σε αριθμό σχολών, τμημάτων και φοιτητών προβλέπει επέκταση πέρα από τον ιστορικό πυρήνα της πόλης και δημιουργία πανεπιστημιούπολης στην περιοχή που στεγάζεται σήμερα η Αστυνομική Διεύθυνση Λεμεσού και το παλαιό Γενικό Νοσοκομείο της πόλης.

Γενικό Σχέδιο (Master Plan)

Μέχρι το 2020 ο αριθμός των φοιτητών αναμένεται να φτάσει τις 8000 ενώ το Πανεπιστήμιο θα διαθέτει 6-7 Σχολές με 21-28 Τμήματα.
Παρισινή Κομμούνα

Ιστορικό

Με το τέλος του γαλλοπρωσικού πολέμου το Παρίσι ήταν υπό πρωσική κατοχή. Ο λαός και η εθνοφρουρά του Παρισιού ωστόσο, ενώ είχαν αντέξει πρωτύτερα την πρωσική πολιορκία για έξι μήνες, αρνήθηκαν τη συνακόλουθη πρωσική κατοχή αποκλείοντας τους Πρώσους σε μία μικρή περιοχή του Παρισιού και αστυνομεύοντας τα «σύνορα» της περιοχής αυτής. Η κυβέρνηση της Τρίτης Γαλλικής Δημοκρατίας με πρόεδρο τον Αδόλφο Θιέρσο (Αντόλφ Τιερ) φοβήθηκε ότι οι εργάτες του Παρισιού θα έπαιρναν τα όπλα της εθνοφρουράς και θα προκαλούσαν τους Πρώσους και έτσι στις 18 Μαρτίου ο Γαλλικός Στρατός μπήκε στο Παρίσι. Η εθνοφρουρά του Παρισιού όμως αρνήθηκε να παραδώσει τα όπλα. Ο στρατός υποχώρησε στις Βερσαλλίες και η κυβέρνηση κήρυξε τον πόλεμο στις δυνάμεις που κρατούσαν το Παρίσι.

Ανακήρυξη

Στις 26 Μαρτίου το Παρίσι εξέλεξε καινούργιο δημοτικό συμβούλιο, με πρόεδρο τον Λουί Ογκίστ Μπλανκί (Louis Auguste Blanqui 1805-1881) που ήταν φυλακισμένος από την κυβέρνηση, και στις 28 Μαρτίου ανακηρύχθηκε η Παρισινή Κομμούνα. Ο στρατός της πόλης αντικαταστάθηκε από πολιτοφυλακή αποτελούμενη από όλους τους πολίτες που μπορούσαν να πολεμήσουν. Η Κομμούνα πήρε σχεδόν αμέσως μέτρα προς εύνοια των εργατών: επέβαλε πάγωμα των τιμών στα ενοίκια κατά τη διάρκεια του πολέμου, απαγόρευσε στα ενεχυροδανειστήρια να πουλούν αγαθά καθώς οι εργάτες αναγκάστηκαν να βάλουν ενέχυρο τα εργαλεία τους κατά τη διάρκεια του πολέμου, κρατικοποίησε την εκκλησιαστική περιουσία, ανέβαλε την υποχρέωση καταβολής των χρεών, εξίσωσε τους μισθούς των υπαλλήλων και τους επέβαλε ανώτατο όριο και κατήργησε τους τόκους.

Η μάχη

Ο στρατός των Βερσαλλιών επιτέθηκε στο Παρίσι στις 2 Απριλίου και από τότε το Παρίσι βρισκόταν υπό συνεχή βομβαρδισμό. Όσοι Κομμουνάροι αιχμαλωτίζονταν εκτελούνταν αμέσως και το πλεονέκτημα του στρατού ήταν τέτοιο ώστε από τα μέσα Απριλίου σταμάτησε κάθε διαπραγμάτευση με το Παρίσι. Το τείχος της πόλης καταλήφθηκε στις 21 Μαΐου, αλλά η σκληρότερη αντίσταση σημειώθηκε στις ανατολικές εργατικές συνοικίες του Παρισιού όπου οι οδομαχίες συνεχίστηκαν για ακόμα οκτώ μέρες, που έμειναν στην ιστορία ως η "Ματωμένη Βδομάδα" (La semaine sanglante). Καθ' όλη την διάρκεια της επέλασης των κυβερνητικών στρατευμάτων θανατώθηκαν πολλοί άμαχοι, και σύμφωνα με τις κυβερνητικές πηγές μόνο κατά τη "Ματωμένη Βδομάδα" σκοτώθηκαν 17.000 Παριζιάνοι ενώ άλλες πηγές ανεβάζουν τον αριθμό σε 30.000. Οι τελευταίοι 147 Κομμουνάροι εκτελέστηκαν το απόγευμα της 28ης Μαΐου στο νεκροταφείο Περ Λασέζ όπου είχαν οχυρωθεί, σε ένα σημείο που σήμερα είναι γνωστό ως Τοίχος των Κομμουνάρων. Οι απώλειες των κυβερνητικών το ίδιο διάστημα ήταν 1.000. Συγκριτικά, την περίοδο της τρομοκρατίας κατά την πρώτη Γαλλική Επανάσταση, που διήρκεσε ενάμιση χρόνο, οι νεκροί ήταν 19.000.
Ακόμα και μετά την πτώση του Παρισιού, τα αντίποινα συνεχίστηκαν και 4.500 με 7.000 Κομμουνάροι εξορίστηκαν στη Νέα Καληδονία, ενώ το Παρίσι παρέμεινε υπό στρατιωτικό νόμο για ακόμα πέντε χρόνια. Σε αρκετές άλλες πόλεις δημιουργήθηκαν κομμούνες προς συμπαράσταση στο Παρίσι οι οποίες κατεστάλησαν και αυτές, όπως στις πόλεις Σαιντ-Ετιέν (Saint-Étienne), Λε Κρεζό (Le Creusot) και Μασσαλία (Marseille).
Φιλώτας Παπαγεωργίου

Βιογραφία

Γεννήθηκε στη Θεσσαλονίκη το 1879. Σπούδασε νομική στην Αθήνα και την Κωνσταντινούπολη. Εξάσκησε το επάγγελμα του δικηγόρου στην Θεσσαλονίκη μέχρι το 1917 και μπήκε στον δικαστικό κλάδο ως Εισαγγελέας Πρωτοδικών στην Κόρινθο. Στον στρατό υπηρέτησε στο σώμα της στρατιωτικής δικαιοσύνης ως ταγματάρχης και αντισυνταγματάρχης. Πολιτεύτηκε και εκλέχτηκε βουλευτής Θεσσαλονίκης το 1926 - 1928 και επί της οικουμενικής κυβέρνησης έγινε γενικός εισηγητής του θεσμού της Συμβουλίου της Επικρατείας. Εκλέχτηκε Σύμβουλος της Επικρατείας τον Ιανουάριο του 1929. Από το 1943 ως το 1947 ήταν πρόεδρος του Πρώτου Τμήματος του ΣΤΕ. Πέθανε στην Αθήνα το 1947 ενώ ήταν αντιπρόεδρος του ΣΤΕ.
Best of Grim Reaper

Τραγούδια

1. See You in Hell (Bowcott, Grimmet) - 4:17

2. Fear No Evil (Bowcott, Grimmet) - 4:01

3. Rock You to Hell (Bowcott, Grimmet) - 4:02

4. Wrath of the Ripper (Bowcott, Grimmet) - 3:13

5. Lust for Freedom (Bowcott, Grimmet) - 4:27

6. Never Coming Back (Bowcott, Grimmet) - 3:35

7. All Hell Let Loose (Bowcott, Grimmet) - 4:27

8. The Show Must Go On (Bowcott, DeMercado) - 7:27

9. Let the Thunder Roar (Bowcott, Grimmet) - 4:08

10. Run for Your Life (Bowcott, Grimmet) - 3:40

11. Waysted Love (Bowcott, DeMercado) - 4:19

12. Now or Never (Bowcott, Grimmet) - 2:52

13. Fight for the Last (Bowcott, Grimmet) - 2:59

14. Dead on Arrival (Bowcott, Grimmet) - 4:32

15. Lay It on the Line (Bowcott, Grimmet) - 4:07

16. Suck It and See (Bowcott, Grimmet) - 2:32

17. Final Scream (Bowcott, Grimmet) - 5:28
Πτήση LY 253

Οι τρομοκράτες

Οι δυο τρομοκράτες ήταν ο 19-χρονος Naheb H. Suleiman, γεννηθείς στην Τρίπολη της Λιβύης, από Παλαιστίνιους γονείς· και ο 25-χρονος Mahmoud Mohammad Issa Mohammad, γεννηθείς το 1943 στην Παλαιστίνη. Ήσαν μέλη της Λιβανέζικης, μαχητικής οργάνωσης Λαϊκό Μέτωπο για την Απελευθέρωση της Παλαιστίνης.

Τα γεγονότα

Οι δύο Άραβες, όρμησαν έξω από την αίθουσα transit του αεροδρομίου της Αθήνας, ακριβώς καθώς το Ισραηλινό αεροπλάνο, το οποίο ήταν σταθμευμένο σε απόσταση περίπου 180 μέτρων (200 υάρδες), ετοιμαζόταν για να απογειωθεί. Το αεροπλάνο είχε ήδη πετάξει προηγουμένως, από το Τελ Αβίβ.
Ο Mahmoud Mohammed Issa Mohammed, πυροβολούσε κατά του αεροσκάφους για περισσότερο από ένα λεπτό, με ένα οπλοπολυβόλο, σκοτώνοντας έναν· ενώ ο Naheb H. Suleiman, πέταξε δύο χειροβομβίδες, δημιουργώντας πανικό εντός του αεροσκάφους, το οποίο μετέφερε 41 επιβάτες και 10-μελές πλήρωμα.

Οι Απώλειες

Ένας επιβάτης, ο Ισραηλινός Leon Shirdan, 50 ετών, από την Χάιφα, μηχανικός του εμπορικού ναυτικού, έπεσε νεκρός ευρισκόμενος εντός του αεροσκάφους και καθισμένος στη θέση του, καθώς μια από τις σφαίρες διαπέρασε το αεριωθούμενο Boeing 707 της El Al. Ο Leon Shirdan, ταξίδευε μαζί με τη σύζυγό του και την 15 ετών τότε κόρη του. Τραυματίστηκαν επίσης και δυο μη ταυτοποιηθείσες γυναίκες, η μια από σφαίρα και η άλλη καθώς πήδηξε από το τζετ, όταν άνοιξε η πόρτα.
Κατά τη χρονική στιγμή του συμβάντος, το αεροσκάφος καταστράφηκε. Η Αστυνομία συνέλαβε τους δύο άνδρες και κατόπιν ανακοίνωσε, ότι οι άνδρες ομολόγησαν ότι ήταν μέλη Παλαιστινιακής οργάνωσης, η οποία είχε προγραμματίσει να καταστρέψει το τζετ και να σκοτώσει όλους τους Ισραηλινούς επιβάτες. Οι δύο άνδρες είχαν φθάσει με μια προηγούμενη πτήση της Ολυμπιακής Αεροπορίας από το Κάιρο. Οι 37 από τους 41 επιβάτες, επιβιβάστηκαν στην πτήση από το Τελ Αβίβ και οι τέσσερις επιβιβάστηκαν στην Αθήνα.

Οι ποινή και η συνέχειά της

Οι δύο τρομοκράτες, συνελήφθησαν από τις Ελληνικές Αρχές. Ο Mahmoud Mohammed Issa Mohammad, καταδικάστηκε σε φυλάκιση 17 χρόνων και 5 μηνών. Απελευθερώθηκε, όμως σε λιγότερο από τέσσερις μήνες, όταν μια άλλη Παλαιστινιακή τρομοκρατική ομάδα, κατέλαβε ένα Ελληνικό αεροσκάφος και απαίτησε την απελευθέρωσή του.
Στη συνέχεια, απέκρυψε επιτυχώς το τρομοκρατικό του παρελθόν του και μετανάστευσε στον Καναδά.
Μόλις οι Καναδικές Αρχές έμαθαν για το έγκλημα που διέπραξε ο Mahmoud Mohammed Issa Mohammad, επιδόθηκαν σε μία παρατεταμένη διαδικασία έκδοσής του, η οποία κορυφώθηκε με την έκδοσή του το 2013, στο Λίβανο.
Δημοτική Πινακοθήκη Λάρισας - Μουσείο Γ.Ι. Κατσίγρα

Ιστορία

Το 1981, ο Λαρισαίος χειρουργός Γ. Ι. Κατσίγρας εξήγγειλε ότι θα δωρίσει  700 πινάκες ζωγραφικής του 19ου και 20ου αιώνα, τους οποίους είχε αποκτήσει  από το 1950 ως το 1965 περίπου. Το 1981 η συλλογή δωρίζεται στο Δήμο Λάρισας υπό τον όρο να δημιουργηθεί ένας σύγχρονος χώρος πινακοθήκης που να καλύπτει και τις ερευνητικές και εκπαιδευτικές ανάγκες στο χώρο της τέχνης. 
Το 1983, το Δημοτικό Συμβούλιο της πόλης της Λάρισας ιδρύει τον φορέα 'Δημοτική Πινακοθήκη Λάρισας - Μουσείο Γ.Ι. Κατσίγρα', όπου περιήλθαν τα έργα που ήδη κατείχε ο Δήμος, καθώς και όσα επρόκειτο να αποκτήσει στο μέλλον.
Σύμφωνα με ειδικούς η συλλογή Κατσίγρα κατατάσσεται ως  η καλύτερη και σπουδαιότερη μετά τις συλλογές  της Εθνικής Πινακοθήκης και Κουτλίδη.
Το σύγχρονο κτίριο όπου στεγάζεται σήμερα η Πινακοθήκη θεμελιώθηκε μόλις το 1990, ενώ εγκαινιάστηκε μόλις στις 23 Νοεμβρίου του 2003.
Άνω Σύρος

Ιστορία της Άνω Σύρου

Η Άνω Σύρος άρχισε να κατοικείται ως κάστρο από τους κατοίκους της Σύρου που τον μεσαίωνα πληττόταν από την πειρατεία.
Οι καθολικοί κάτοικοι του οικισμού και κατ' επέκταση του νησιού οφείλουν την καταγωγή τους σε Ενετούς εμπόρους καθώς και Φράγκους σταυροφόρους.
Λόγω του καθολικού στοιχείου στη Σύρο, το νησί είχε τεθεί υπό την προστασία της Γαλλίας. Έτσι εκείνα τα χρόνια δεν υπήρχε οθωμανική κατοχή, παρά μόνο φορολογική υποτέλεια στην Οθωμανική Αυτοκρατορία.

Μουσείο Μάρκου Βαμβακάρη

Το Μουσείο Μάρκου Βαμβακάρη βρίσκεται στην Άνω Σύρο. Στεγάζεται σε ένα παραδοσιακό συριανό σπίτι από το 1995. Στον επάνω όροφο εκτίθενται φωτογραφίες, έργα, αλλά και προσωπικά αντικείμενα του μουσικοσυνθέτη, ενώ στον κάτω προβάλλεται καθ' όλη την διαρκεια λειτουργίας του μουσείου ημίωρο ντοκιμαντέρ με θέμα τον γνωστό ρεμπέτη.
1831 Νίκολσον

Φυσικά χαρακτηριστικά

O φασματικός τύπος του Νίκολσον είναι S (λιθώδης). Τα υπόλοιπα φυσικά χαρακτηριστικά του είναι άγνωστα.
Εθνόσημο της Λιβερίας

Το εθνόσημο της Λιβερίας αποτελείται από έναν θυρεό, στον οποίο εικονίζεται ένα πλοίο του 19ου αιώνα να φτάνει στη Λιβερία.
Το πλεούμενο αυτό συμβολίζει τα πλοία που έφεραν πίσω στη Λιβερία τους απελεύθερους σκλάβους, προερχόμενα από τις ΗΠΑ. Πάνω από το θυρεό βρίσκεται το εθνικό ρητό της Λιβερίας, σε περγαμηνή: The love of liberty brought us here, που σημαίνει «Η αγάπη για την ελευθερία μας έφερε στο μέρος αυτό» και κάτω από το θυρεό σε άλλη περγαμηνή περιέχεται το επίσημο όνομα του κράτους, Republic of Liberia (Δημοκρατία της Λιβερίας).
Τόρεϊ Τόμας

Καριέρα

Ο Τόμας αγωνίστηκε στο κολέγιο Χόλι Κρος από το 2003 ως το 2007, έχοντας ως καλύτερη του χρονιά την τέταρτη, όπου είχε 13,7 πόντους 4,7 ριμπάουντ, 4,7 ασίστ και 2,8 κλεψίματα ανά αγώνα.
Το καλοκαίρι του 2007, υπέγραψε στην σουηδική Άκροπολ, με την οποία είχε μέσους όρους 25,6 πόντων, 7,6 ριμπάουντ, 6,6 ασίστ και 3,1 κλεψιμάτων και αναδείχθηκε κορυφαίος καλαθοσφαιριστής του πρωταθλήματος. Συνέχισε στην ολλανδική Ντόναρ και έναν χρόνο αργότερα στην επίσης ολλανδική Μάτριξ Μάτζιξ.
Το καλοκαίρι του 2010 έπαιξε για την Γκουάρος ντε Λάρα από την Βενεζουέλα και για την σεζόν υπέγραψε στην Τουρόφ Ζγκόρζελετς, με την οποία έπαιξε σε 41 παιχνίδια με μέσο όρο 14,4 πόντων, 5,7 ασίστ και 4,2 ριμπάουντ και κατέλαβε την δεύτερη θέση, ενώ στο τέλος της σεζόν αναδείχθηκε κορυφαίος αθλητής της πολωνικής λίγκας.
Τον Αύγουστο του 2011, υπέγραψε στην ρωσική Σπαρτάκ Πριμόριε και μετά το τέλος της σεζόν αγωνίστηκε με την Μέτρος ντε Σαντιάγο από την Δομινικανή Δημοκρατία. Τον Σεπτέμβριο του 2012, συμφώνησε με την Παρτιζάν Βελιγραδίου, αλλά δύο μήνες αργότερα αφέθηκε ελεύθερος. Στις 22 Δεκεμβρίου 2012, υπέγραψε στην Βικτόρια Λιμπερτάς Πέζαρο, παίζοντας σε 18 αγώνες με 3,9 πόντους, 1,7 ριμπάουντ και 1,4 ασίστ.
Το καλοκαίρι του 2013, ξεκίνησε να παίζει με την τουρκική Κεπέζ Αντάλια, αλλά αφέθηκε ελεύθερος στα τέλη Οκτωβρίου του 2013, πριν υπογράψει με την γαλλική Λε Μαν τον Δεκέμβριο. Έναν μήνα αργότερα, υπέγραψε στην στην Σολέ, από την οποία αποχώρησε τον Απρίλιο του 2014.
Την σεζόν 2014-15, αγωνίστηκε για τον Άρη Θεσσαλονίκης, καταλαμβάνοντας την τέταρτη θέση του ελληνικού πρωταθλήματος. Με τους "κίτρινους" είχε 10,2 πόντους ανά αγώνα, αλλά αντιμετώπισε συχνά προβλήματα τραυματισμού.
Τον Ιούλιο του 2015, υπέγραψε στην πολωνική Ρόσα Ράντομ. Συνέχισε στην ΜΖΤ Σκοπίων τον Σεπτέμβριο του 2016, αλλά έναν μήνα αργότερα μεταγράφηκε στην ΑΕΚ Λάρνακας.